text: Bjarne elsker tog - og købte sig et lokomotiv
  18 august 2015 kl. 10.13
  Tirsdag ankom et lokomotiv til veteranbanen Haderslev - Vojens. Lokomotivet skal istandsættes, inden det kommer ud at køre.
  Bjarne Seerup er tirsdag en glad mand. Klokken 9.30 ankom hans lokomotiv til Vojens Station og i løbet af formiddagen blev lokomotivet flyttet over på skinnerne til veteranbanen, der går mellem Haderslev og Vojens.
  - Det har altid været en drengedrøm. Da jeg var knægt rendte jeg altid ovre på stationen og kørte med. Og det var i sådan en af de her lokomotiver fra dengang - så det var starten på min livslange jernbaneinteresse, fortæller Bjarne Seerup fra Vojens, der altså kan skrive lokomotivejer på sit cv.
  Det næste år kommer Bjarne Seerup til at bruge på at sætte lokomotivet i stand sammen med sine kammerater, og så skal det godkendes af Trafikstyrelsen.
  - På lang sigt kommer vi til at køre på Haderslevbanen. Det kan blive et eventtog, der for eksempel kører til fødselsdage, forklarer Bjarne Seerup.
  Den glade lokomotivejer afviser dog umiddelbart, at han skal have flere tog.
  
  